
–	като взе предвид член 150, параграф 5 и член 136, параграф 4 от своя Правилник за дейността,
А.	като има предвид, че Русия използва тактики на измама и принуда, за да набира хиляди граждани на различни африкански държави, както и че набира лица от Куба, Южна и Централна Азия, за да поддържа своята брутална, непровокирана, неоправдана и незаконна агресивна война срещу Украйна;
Б.	като има предвид, че доклади от разследвания, както и няколко африкански държави разкриха мрежи за набиране, които систематично се насочват към лица в райони с ниски доходи, предимно чрез платформи на социални медии, с измамни обещания за наемане на работа, образование или получаване на гражданство; като има предвид, че наемниците биват склонявани да пътуват до Русия, където отнемат личните им документи и с принуда или заплахи ги карат да постъпят на военна служба; като има предвид случая на Франсис Ндунг’у Ндаруа, гражданин на Кения, който е бил вербуван с измама и изпратен на фронта в Украйна, нагледно показва изключителната жестокост на тези похвати;
В.	като има предвид, че според сведения руските власти подпомагат тези схеми за набиране чрез свързани с държавата предприятия, посредници, военни структури и служители на посолствата;
Г.	като има предвид, че свидетелски показания сочат, че наемниците от Африка са натоварвани с най-опасните задачи на фронтовата линия, смятат се за лесно заменими и биват подлагани на тормоз и дискриминация на расова основа;
Д.	като има предвид, че според сведения стотици африкански жени са били заставени с измама да работят в заводи за монтаж на дронове в Русия при изключително опасни и експлоататорски условия;
1.	строго осъжда трафика и принудителното набиране на лица с чуждо гражданство за военна служба в Русия и трудова експлоатация във връзка с войната; подчертава, че тези практики са тежки нарушения на правата на човека и международното хуманитарно право, и може да представляват военни престъпления и престъпления срещу човечеството;
2.	приканва всички засегнати държави да водят разследвания и борба срещу набирането на чужди граждани и да държат отговорни всички онези, които го осъществяват, улесняват или популяризират, да засилят бдителността на имиграционните служители, проактивно да предупреждават гражданите за опасностите, свързани с пътуването в Русия по повод предполагаеми оферти за работа или образование, както и да улеснят незабавното репатриране на вербувани с измама чужди граждани;
3.	призовава платформите на социалните медии да изпълнят задълженията си във връзка с правата на човека и да си сътрудничат със съответните власти за установяване и премахване на съдържание, използвано от свързаните с Русия мрежи за набиране с измама и трафик на хора; призовава държавите да търсят отговорност от тези платформи;
4.	подчертава, че разрастващото се използване на измамни тактики за набиране съвпада с разширяването на влиянието на Русия в африканските държави, включително чрез частни военни дружества и кампании за манипулиране на информация;
5.	настоява Русия незабавно да прекрати тези практики за набиране и да гарантира безусловното репатриране на лицата, вербувани с измама; смята Русия за отговорна за създаването и поддръжката на тези схеми;
6.	обръща внимание на случая на Франсис Ндунг’у Ндаруа; призовава за репатрирането му; настойчиво приканва Русия да съобщи на близките му къде се намира той и какво е здравословното му състояние;
7.	призовава ЕС и неговите държави членки да сътрудничат на засегнатите държави и да подпомагат усилията им за борба с трафика на хора и улесняване на освобождаването и репатрирането на жертвите; призовава ЕС и неговите държави членки да въведат целенасочени санкции срещу отговорните лица и образувания;
8.	възлага на своя председател да предаде настоящата резолюция на Съвета, Комисията, ЗП/ВП, държавите членки, Африканския съюз, Общото събрание на ООН, както и на руските и украинските власти.

